3. BEARTAS IOMAÍOCHTA

1. An Conradh ag bunu an Chomhphobail Eorpaigh: Teideal VI, Caibidil 1, Rialacha Iomaíochta.

D'ainneoin Airteagail 87 agus 88 de Chonradh CE, féadfaidh Málta cabhair oibriúcháin arna deonú faoi na scéimeanna faoi Rialacháin 4 agus 6 den Acht um Ghnó a chur ar aghaidh a choimeád ar bun go dtí an 31 Nollaig 2008, ar chuntar go gcomhalltar na coinníollacha seo a leanas:

- nach dtéann an méid bliantúil cabhrach arna fabhrú do aon ghnóthas aonair thar MTL 7200 in aghaidh an fhostaí, nó

- má dhéantar é a ríomh ar bhonn brabúis atá cáilithe do chabhair, nach dtéann an méid bliantúil thar MTL 25000 in aghaidh an fhostaí nuair is 5 % an ráta laghdaithe cánach infheidhme (faoi aon cheann de Rialacháin 4 agus 6) nó thar MTL 28000 in aghaidh an fhostaí nuair is 10 % nó 15 % an ráta laghdaithe infheidhme (faoi aon cheann de Rialacháin 4 agus 6).

2. An Conradh ag bunu an Chomhphobail Eorpaigh: Teideal VI, Caibidil 1, Rialacha Iomaíochta.

(a) D'ainneoin Airteagail 87 agus 88 de Chonradh CE, féadfaidh Málta díolúintí ó cháin chorparáideach arna ndeonú suas go dtí an 30 Samhain 2000 ar bhonn an Achta um Fhorbairt Thionsclaíoch agus an Achta um Shaorphort Mhálta a chur i bhfeidhm faoi na coinníollacha seo a leanas:

(i) i gcás gnóthas beag agus meánmhéide, mar atá sainithe i gcomhréir leis an sainmhíniú Comhphobail [1] de na gnóthais sin agus ar cothrom le cleachtas an Choimisiúin, go dtí an 31 Nollaig 2011 agus an dáta sin san áireamh

I gcás cumaisc, éadála nó aon imeachta chomchosúil ina bhfuil páirt ag tairbhí díolúine ó cháin arna deonú faoin reachtaíocht thuasluaite, scoirfear den díolúine ó cháin chorparáideach.

(ii) i gcás gnóthas eile, ar chuntar go n-urramaítear na teorainneacha seo a leanas ar na méideanna cabhrach arna ndeonú faoin reachtaíocht thuasluaite:

(aa) Státchabhair le haghaidh infheistíochtaí réigiúnacha:

- ní rachaidh an chabhair thar mhéid uasta 75 % de chostais infheistíochta cháilithe má fuair an gnóthas teidlíocht don díolúine ó cháin roimh an 1 Eanáir 2000. Má fuair an gnóthas teidlíocht don díolúine ó cháin i rith na bliana 2000, ní rachaidh an chabhair iomlán thar mhéid uasta 50 % de chostais infheistíochta cáilithe;

- tosóidh an tréimhse chun cabhair le háireamh faoi na huasteorainneacha thuasluaite 75 % agus 50 % a ríomh ar an 1 Eanáir 2001; eiseofar ón ríomh gach cabhair arna héileamh agus arna fáil ar bhonn brabús roimh an dáta sin;

- ní bheidh sé de cheanglas an chabhair a aisíoc má chuaigh an gnóthas cheana thar na huasteorainneacha ar dháta an aontachais;

- chun an chabhair iomlán a ríomh, cuirfear san áireamh gach cabhair arna deonú don tairbhí i ndaíl le costais cháilithe, lena n-áirítear cabhair arna deonú faoi scéimeanna eile, is cuma an foinsí áitiúla, réigiúnacha, náisiúnta nó Comhphobail a dheonaigh an chabhair;

- saineofar costais cháilithe ar bhonn na dTreoirlínte maidir le cabhair réigiúnach náisiúnta [2];

- is iad na costais cháilithe is féidir a chur san áireamh na costais arna dtabhú idir an 1 Eanáir 1995 agus an 31 Nollaig 2006 faoi théarmaí cláir infheistíochta arna ghlacadh go foirmiúil ag an tairbhí tráth nach déanaí ná an 31 Nollaig 2002 agus arna cur in iúl d'Aireacht Seirbhísí Eacnamaíocha Phoblacht Mhálta faoi cheann an 31 Márta 2003.

(bb) Státchabhair don oiliúint, taighde agus forbairt, agus infheistíocht chomhshaoil:

- ní rachaidh an chabhair thar na huasteorainneacha ábhartha déine cabhrach is infheidhme maidir le cuspóirí cabhrach den sórt sin;

- tosóidh an tréimhse chun cabhair le háireamh faoi na huasteorainneacha is infheidhme a ríomh ar an 1 Eanáir 2001; eiseofar ón ríomh gach cabhair arna héileamh agus arna fáil ar bhonn brabús roimh an dáta sin;

- chun an chabhair iomlán a ríomh, cuirfear san áireamh gach cabhair arna deonú don tairbhí i ndáil le costais cháilithe, lena n-áirítear cabhair arna deonú faoi scéimeanna eile, is cuma an foinsí áitiúla, réigiúnacha, náisiúnta nó Comhphobail a dheonaigh an chabhair;

- saineofar costais cháilithe ar bhonn na rialacha Comhphobail is infheidhme maidir leis an gcuspóir cabhrach i dtrácht;

- ní bheidh sé de cheanglas an chabhair a aisíoc má chuaigh an gnóthas cheana thar na huasteorainneacha ar dháta an aontachais;

- is iad na costais cháilithe is féidir a chur san áireamh na costais arna dtabhú idir an 1 Eanáir 1995 agus an 31 Nollaig 2006 faoi théarmaí cláir infheistíochta arna ghlacadh go foirmiúil ag an tairbhí tráth nach déanaí ná an 31 Nollaig 2002 agus arna cur in iúl d'Aireacht Seirbhísí Eacnamaíocha Phoblacht Mhálta faoi cheann an 31 Márta 2003.

(b) Aon chabhair arna deonú faoin dá scéim dá dtagraítear thuas nár cuireadh ag comhlíonadh na gcoinníollacha atá leagtha amach in (a) thuas faoi cheann dháta an aontachais, measfar gur cabhair nua í de bhun an tsásra chabhrach atá ann atá leagtha síos in Iarscríbhinn IV, Caibidil 3 maidir le Beartas Iomaíochta, a ghabhann leis an Ionstraim seo.

(c) Soláthróidh Málta don Choimisiún:

- dhá mhí tar éis dháta an aontachais, faisnéis faoi na coinníollacha atá leagtha amach in (a) a chomhall;

- faoi cheann dheireadh Meán Fómhair 2007, faisnéis faoi na costais infheistíochta cáilithe arna dtabhú iarbhír ag na tairbhithe faoin reachtaíocht thuasluaite agus faoi na méideanna iomlána cabhrach arna bhfáil ag na tairbhithe.

3. An Conradh ag bunú an Chomhphobail Eorpaigh: Teideal VI, Caibidil 1 Rialacha Iomaíochta

(a) D'ainneoin Airteagail 87 agus 88 de Chonradh CE agus faoi réir na gcoinníollacha arna leagan amach thíos, féadfaidh Málta na bearta cabhrach um athstruchtúrú seo a leanas a dheonú go feadh méid iomlán uasta MTL 419491000, do Dhuganna Tirime Mhálta agus do Chuideachta Longthógála Mhálta Teoranta nó d'aon cheann dá gcomharbaí dlítheanacha (dá ngairtear na "longchlóis" anseo feasta), i rith na tréimhse um athstruchtúrú 2002 go dtí deireadh 2008, arna miondealú mar a leanas:

- díscríobh fiachais go feadh MTL 300000000;

- cabhair infheistíochta go feadh MTL 9983000 i gcomhréir leis an bplean infheistíochta caipitil atá áirithe sa phlean um athstruchtúrú;

- deontais ghairmoiliúna go feadh MTL 4530000;

- cúiteamh ar chostais shóisialta an athstruchtúraithe go feadh MTL 32024000;

- cabhair do chostais airgeadais go feadh MTL 17312000;

- cabhair eile atá nasctha le costais airgeadais le haghaidh deontas gairmiúil agus leis an deontas le haghaidh infheistíocht chaipitil go feadh MTL 3838000;

- deontas caipitil oibre go feadh MTL 51804000. Laghdaítear ar an eilimint oibríochta sin den phlean le himeacht ama, ionas nach ndéanfar thar 25 % den mhéid arna íoc iarbhír a íoc sna ceithre bliana deireanacha den phlean um athstruchtúrú.

Ní rachaidh an chabhair do gach mír thar an gcostas atá sí ceaptha a fholú, agus teorannófar í don mhéid íosta is gá chun cuspóirí an phlean um athstruchtúrú a bhaint amach.

(b) Cuirfidh Málta athstruchtúr na longchlós chun feidhme ar bhonn plean um athstruchtúrú arb é is aidhm dó inmharthanacht iomlán a ghnóthú tráth nach déanaí ná deireadh na tréimhse um athstruchtúrú agus a urramaíonn na coinníollacha seo a leanas:

(i) ní dheonófar an chabhair ach an t-aon uair amháin. Ní dheonófar aon chabhair bhreise i ndiaidh an 31 Nollaig 2008 don chuideachta is úinéir na longchlós;

(ii) is 2,4 milliún daonuair in aghaidh na bliana na daonuaireanta a bheidh ar fáil do líon saothair táirgiúil 1410 duine (i ndiaidh an athstruchtúraithe) arna phleanáil laistigh de na longchlóis don longthógáil, do dheisiúchán long agus d'athchóiriú long;

(iii) ní rachaidh líon na ndaonuaireanta arna ndíol le haghaidh deisiúcháin long agus athchóiriú long thar 2035000 d'aon cheann den deich mbliana a leanann tús na tréimhse um athstruchtúrú;

(iv) ní rachaidh longthógáil, mar atá sainithe i Rialachán (CE) Uimh. 1540/98 ag bunú rialacha nua don longthógáil [3], thar táirgeacht uasta bhlaintúil 10000 olltonnáiste cúitithe. Féadfaidh na longchlóis na hoibríochtaí seo a leanas ar féidir a thaispeáint go bhfuil siad asfhoinsithe a bhaint as a n-aschur tuairiscithe: scafalra a chur suas, iompar inmheánach, seirbhísí sealadacha, seirbhísí gardála, suitigh agus mionsamhlacha a thógáil, seirbhísí glanta long, insliú agus lannú, córais ruma agus bhalasta, córais mhúchtóirí tine agus aisréadóirí, bealaí cábla (mura cuid de e-shuiteáil iad), e-shuiteáil (toisc an coibhneas mór costas ábhar a bhíonn ag roinnt leo go ginearálta ní chuirfear san áireamh i gcás na n-oibríochtaí sin ach 40 % de na costais arna ndoiciméadú), rigeáil, glasadóireacht, próiseáil mheicniúil, sláinteachas (amach ó chealla sláinteacha) agus téamh.

Féadfar laghdú ar olltonnáiste cúitithe an chonartha longthógála i dtrácht an céatadán a leanann ó na hoibríochtaí asfhoinsithe thuas;

(v) dúnfar duga 1 de Dhuganna Tirime Mhálta i ndáil le longthógáil, athchóiriú long agus deisiúchán long ar feadh deich mbliana ar a laghad ó thús na tréimhse um athstruchtúrú; Má athúsáidtear an duga arna dhúnadh le haghaidh gníomhaíochtaí eile, ní foláir dóibh a bheith neamhspleách ar na cuideachtaí is úinéirí na longchlós i láthair na huaire agus gan baint a bheith acu le longthógáil, athchóiriú long nó deisiúchán long;

(vi) i dtaca leis an laghdú arna cheangal i ndáil le líon saothair sna longchlóis, áiritheoidh Málta go gcoinnítear an líon saothair bunúsach is gá maille leis na leibhéil fíor-riachtanacha scileanna;

(vii) ní foláir do chláir ghairmoiliúna atá bainteach leis an bplean um athstruchtúrú luí leis na rialacha Comhphobail is infheidhme go ginearálta;

(viii) Aisíocfar aon chabhair arna deonú de shárú ar na coinníollacha thuas.

(c) Mara féidir inmharthanacht a bhaint amach do na longchlóis de bharr imthosca eisceachtúla nár tuaradh tráth an phlean um athstruchtúrú a tharraingt suas, féadfaidh an Coimisiún na coinníollacha atá leagtha amach in (b) thuas a athbhreithniú i gcomhréir leis an nós imeachta dá bhforáiltear in Airteagal 88(1) de Chonradh CE. Sula gcuirfidh sé tús leis an nós imeachta sin, tabharfaidh an Coimisiún aird iomlán ar tuairimí Ballstát maidir le himthosca eisceachtúla a bheith ann. Tabharfar na tuairimí sin le fios ar bhonn moladh ón gCoimisiún agus ar bhonn cibé faisnéis agus imthosca ábhartha atá ar fáil.

Ní rachfar ar chúinse ar bith thar an méid foriomlán cabhrach dá dtagraítear in (a) thuas.

(d) Comhoibreoidh Málta leis na socruithe faireacháin arna mbunú ag an gCoimisiún, lena n-áirítear cigireachtaí ar an láthair ag saineolaithe neamhspleácha, i rith na tréimhse um athstruchtúrú.

Soláthróidh Málta tuarascálacha bliantúla don Choimisiún faoi chur chun feidhme an phlean. Beidh sna tuarascálacha gach faisnéis is ábhartha chun a chumasú don Choimisiún an staid a mheas i dtaca le cur chun feidhme an chláir um athstruchtúrú, lena n-áirítear iompar praghsála na longchlós i gcás conarthaí nua deisiúcháin long agus longthógála arna bhfáil ag na longchlóis. Ní foláir do thuarascáil tháirgeachta gach longchlóis olltonnáiste cúitithe na n-oibreacha cáilithe asfhoinsithe a shonrú de réir na tréimhse ama iarbhír ina ndearna tríú páirtithe iad agus an méid sin a áireamh i ríomh olltonnáiste cúitithe an chonartha longthógála. I gcás long a ndeachaigh a dtógáil thar dhá bhliain, déanfar an figiúr olltonnáiste chúitithe a reo ag deireadh na bliana chun ceartúcháin aisghníomhacha a chosc. Ní foláir don longchlós bheith in ann na conarthaí uile a chur ar fáil a bhaineann le hasfhoinsiú na n-oibreacha atá sa liosta i bhfomhír (b)(iv) chun críocha fíorú.

Soláthróidh Málta na tuarascálacha sin laistigh de dhá mhí ó dheireadh gach bliana, ag tosú i Márta 2003. Tíolacfar an tuarascáil dheireanach faoi cheann dheireadh Lúnasa 2009, mura gcomhaontóidh an Coimisiún agus Málta ar a mhalairt.

[1] Moladh 96/280/CE ón gCoimisiún an 3 Aibreán 1996 maidir le sainmhíniú ar ghnóthais bheaga agus meánmhéide (IO L 107, 30.4.1996, lch. 4).

[2] IO C 74, 10.3.1998, lch. 9.

[3] IO L 202, 18.7.1998, lch. 1.

--------------------------------------------------